CELEX: 52013JC0028
Language: ro
Date: 2013-11-28
Title: Propunere comună de REGULAMENT AL CONSILIULUI de modificare a Regulamentului (UE) nr. 36/2012 privind măsuri restrictive având în vedere situația din Siria

|
			
		
		
		52013JC0028
		
			Propunere comună de REGULAMENT AL CONSILIULUI de modificare a Regulamentului (UE) nr. 36/2012 privind măsuri restrictive având în vedere situația din Siria /* JOIN/2013/028 final - 2013/0417 (NLE) */
			
				
		
		
			
			   	EXPUNERE DE MOTIVE
(1)                   
Regulamentul (UE) nr. 36/2012 al
Consiliului din 18 ianuarie 2012 privind măsuri restrictive
având în vedere situația din Siria a transpus în practică
Decizia 2011/782/PESC a Consiliului[1].
Decizia 2012/739/PESC[2]
a Consiliului a abrogat și a înlocuit Decizia 2011/782/PESC. La
1 iunie 2013, Decizia 2012/739/PESC a expirat. Aceasta a fost
succedată de Decizia 2013/255/PESC care se aplică până la
1 iunie 2014.
(2)                   
Este necesar să se clarifice faptul că
derogarea de la înghețarea fondurilor sau a resurselor economice necesare
pentru ajutorul umanitar ar trebui să fie acordată numai în cazul în
care fondurile sau resursele economice sunt deblocate în favoarea Organizației
Națiunilor Unite în scopul acordării acestui tip de ajutor, în
conformitate cu Planul ONU de intervenții de ajutor umanitar în Siria. La
analizarea cererilor de autorizare, autoritățile competente ar trebui
să ia în considerare principiile umanitare prevăzute în Consensul
european privind ajutorul umanitar.
(3)                   
De asemenea, este necesar să se acorde o
derogare de la interzicerea finanțării și a asistenței
financiare în legătură cu activitățile desfășurate
de Organizația pentru Interzicerea Armelor Chimice (OIAC) în conformitate
cu punctul 10 din Rezoluția 2118(2013) a Consiliului de Securitate al
Organizației Națiunilor Unite.
(4)                   
Este necesar, de asemenea, să se prevadă
o interdicție în ceea ce privește bunurile aparținând
patrimoniului cultural sirian care au fost scoase ilegal din Siria, astfel
încât să se faciliteze restituirea lor în siguranță către
proprietarii legitimi.
(5)                   
Sunt necesare acțiuni suplimentare din partea
Uniunii pentru a pune în aplicare aceste măsuri. Înaltul Reprezentant al
Uniunii pentru afaceri externe și politica de securitate și Comisia
Europeană propun modificarea în consecință a
Regulamentului (UE) nr. 36/2012.
2013/0417 (NLE)
Propunere comună de
REGULAMENT AL CONSILIULUI
de modificare a Regulamentului (UE) nr. 36/2012
privind măsuri restrictive având în vedere situația din Siria
CONSILIUL UNIUNII EUROPENE,
având în vedere Tratatul privind funcționarea
Uniunii Europene, în special articolul 215, 
având în vedere Decizia 2013/255/PESC a
Consiliului din 31 mai 2013 privind măsuri restrictive împotriva
Siriei[3],

având în vedere propunerea comună a
Înaltului Reprezentant al Uniunii pentru afaceri externe și politica de
securitate și a Comisiei Europene,
întrucât:
(1)       La
... decembrie 2013 Consiliul a adoptat Decizia 2013/…/PESC de
modificare a Deciziei 2013/255/PESC.
(2)       Ar trebui să se acorde o
derogare de la interzicerea finanțării și a asistenței
financiare în cazul unor bunuri și tehnologii legate de activitățile
desfășurate de Organizația pentru Interzicerea Armelor Chimice
(OIAC) în conformitate cu punctul 10 din Rezoluția 2118(2013) a
Consiliului de Securitate al Organizației Națiunilor Unite.
(3)       Este necesar să se
prevadă măsuri restrictive suplimentare pentru a facilita restituirea
în siguranță, către proprietarii legitimi, a bunurilor aparținând
patrimoniului cultural sirian care au fost scoase ilegal din Siria. 
(4)       Derogarea de la înghețarea
fondurilor sau a resurselor economice necesare pentru ajutorul umanitar ar
trebui să fie acordată numai în cazul în care fondurile sau resursele
economice sunt deblocate în favoarea Organizației Națiunilor Unite în
scopul acordării acestui tip de ajutor în conformitate cu Planul ONU de
intervenții de ajutor umanitar în Siria. La analizarea cererilor de
autorizare, autoritățile competente ar trebui să ia în
considerare principiile umanitare prevăzute în Consensul european privind
ajutorul umanitar. 
(5)       Măsurile respective
intră în domeniul de aplicare al tratatului și, în consecință,
în special pentru a se asigura aplicarea lor uniformă de către
operatorii economici din toate statele membre, sunt necesare acțiuni la
nivelul Uniunii pentru punerea lor în aplicare. 
(6)       Prin urmare,
Regulamentul (UE) nr. 36/2012 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (UE) nr. 36/2012 se
modifică după cum urmează:
1.         Se introduce următorul articol 3b:
„Articolul 3b
Dispozițiile articolului 3a nu se
aplică furnizării de finanțare sau de asistență
financiară legate de importul sau transportul de arme chimice identificate
de directorul general al Organizației pentru Interzicerea Armelor Chimice
(OIAC), în conformitate cu obiectivul Convenției privind interzicerea
dezvoltării, a producerii, a acumulării și a folosirii armelor
chimice și privind distrugerea acestora (Convenția privind armele
chimice), desfășurate în conformitate cu punctul 10 din Rezoluția 2118(2013)
a Consiliului de Securitate al Organizației Națiunilor Unite.”
2.         Se introduce următorul
articol 11c:
„Articolul 11c
(1) Se interzic importul, exportul, transferul sau
furnizarea de servicii de brokeraj cu privire la importul, exportul sau transferul
de bunuri culturale siriene și de alte bunuri de importanță
arheologică, istorică, culturală, științifică
rară sau religioasă, inclusiv cele enumerate în anexa XI,
dacă acestea au fost scoase ilegal din Siria, în special în cazul în care:

(i) bunurile fac parte integrantă fie din
colecțiile publice menționate în inventarele muzeelor, ale arhivelor
sau ale fondurilor de conservare ale bibliotecilor siriene, fie din inventarele
instituțiilor religioase siriene sau 
(ii) există motive rezonabile de a suspecta
că bunurile au fost scoase din Siria fără consimțământul
proprietarului lor legitim sau prin încălcarea legislației siriene
sau a Convenției ONU privind protecția patrimoniului mondial,
cultural și natural. 
(2) Interdicția prevăzută la
alineatul (1) nu se aplică în cazul în care se demonstrează
că bunurile sunt în curs de a fi restituite Siriei cu scopul de a fi
restituite în siguranță proprietarilor legitimi.”
3.         La
articolul 16, litera (f) se înlocuiește cu următorul text:
„(f) sunt necesare
în scop umanitar, cum ar fi acordarea și facilitarea acordării de
ajutor umanitar, inclusiv produse medicale, alimente, personal care
lucrează în domeniul umanitar și asistență conexă, și
cu condiția ca fondurile sau resursele economice să fie deblocate în
favoarea Organizației Națiunilor Unite în scopul acordării sau
facilitării acordării de asistență în Siria, în
conformitate cu Planul ONU de intervenții de ajutor umanitar în Siria, sau
pentru evacuările din Siria.”
4.         Anexa la prezentul regulament se
adaugă ca anexa XI.
Articolul 2
Prezentul regulament intră în vigoare în
ziua următoare datei publicării în Jurnalul Oficial al Uniunii
Europene.
Prezentul regulament este obligatoriu
în toate elementele sale și se aplică direct în toate statele membre.
Adoptat la Bruxelles,
                                                                       Pentru
Consiliu
                                                                       Președintele
[1]           Decizia 2011/782/PESC
a Consiliului din 1 decembrie 2011 privind măsuri restrictive
împotriva Siriei și de abrogare a Deciziei 2011/273/PESC
(JO L 319, 2.12.2011, p. 56).
[2]               Decizia 2012/739/PESC a Consiliului din 29
noiembrie 2012 privind măsuri restrictive împotriva Siriei și de
abrogare a Deciziei 2011/782/PESC (JO L 330, 30.11.2012,
p. 21).
[3]               JO L 147, 1.6.2013, p. 14.